**PRVÁ ČASŤ KATECHÉZY K ALITURGICKÝM DŇOM**

**NEDEĽA O MÁRNOTRATNOM SYNOVI**

Drahí bratia a sestry,

dnes nám Cirkev pred zrak predkladá podobenstvo o márnotratnom synovi ako výzvu k obráteniu. Pokánie nie je iba vymenovaním hriechov alebo uznaním viny. Pokánie je predovšetkým návratom k Otcovi, od ktorého sme hriechom odcudzení. Tento návrat však musí sprevádzať túžba vrátiť sa, znova získať to, čo som stratil – otcov dom a jeho prítomnosť. Cirkev nás postupne chce viesť po tejto ceste k Pasche nielen v čase pôstu a prípravy na sviatok Paschy, ale v oveľa väčšej miere nás sprevádza k osobnej Pasche každého jedného z nás. K Pasche, ktorá je pre človeka prechodom zo smrti do života – prechodom, ktorý je možné uskutočniť jedine skrze Ježiša Krista.

V utierni nedele márnotratného syna sa spieva 137. žalm (*Na brehu babylonských riek*), ktorý je žalmom písaným vo vyhnanstve. Žalm osvetľuje zmysel dnešnej nedele, lebo odlúčenie od Boha, ktoré nastáva v hriechu, v naviazanosti na materiálne veci, na vášne atď., vovádza človeka do smútku, do žiaľu za stavom úplného naplnenia Kristovým Duchom.

Spomedzi všetkých liturgických pravidiel, ktoré sa vo východnom obrade vzťahujú na Veľký pôst, je jedno zvlášť dôležité. Je to pravidlo, ktoré hovorí, že sa božská liturgia nemôže slúžiť v priebehu Veľkého pôstu od pondelka do piatku, s jedinou výnimkou, a to ak sviatok Blahoviščenija (Zvestovania) pripadne na jeden z týchto dní. Predsa len, na stredy a piatky je predpísaná zvláštna večerná bohoslužba, ktorá je spojená s prijímaním a nazýva sa *liturgia vopred posvätených darov.*

Práve liturgia vo východnom obrade predstavuje slávnosť, Baránkovu hostinu. **Keďže svätá liturgia je sviatkom Cirkvi a zároveň hostinou, ukazuje sa tu jeden základný liturgický princíp: nezlučiteľnosť slávenia svätej liturgie (hostiny) s pôstom, ktorý má kajúci charakter. Tu na seba naráža slávenie a kajanie sa.**

Treba zdôrazniť, že v prípade tzv. aliturgických dní nejde o nejakú *novinku*, ale starobylú prax našej cirkvi. Nasledujúc výzvy záväzných dokumentov (*Inštrukcia pre aplikáciu bohoslužobných predpisov CCEO* a vyjadrenia Druhého vatikánskeho koncilu) a východných liturgických predpisov, **zavádzame v našej archieparchii od tohtoročného pôstu plne aliturgické dni v pondelky, utorky a štvrtky a čiastočne aliturgické dni v stredy a piatky.**

Aliturgickosť však neznamená, že v chráme nebude nič. To by bolo úplným nepochopením tejto praxe. Sväté liturgie v pondelky, utorky a štvrtky sa nahradia pôstnymi bohoslužbami. Aj skrze tieto aliturgické dni, ale predovšetkým účasťou na veľkopôstnych bohoslužbách môžeme znova viac objaviť hlboké bohatstvo a krásu nášho obradu, k čomu nás vyzýva aj všeobecná Cirkev.

Celá katechéza o aliturgických dňoch a veľkom pôste má tri časti. Toto bola jej prvá časť, druhá bude v *Mäsopôstnu nedeľu* a tretia v *Syropôstnu nedeľu*.

 **Vladyka Peter Rusnák,**

 apoštolský administrátor

 *sede vacante* Prešovskej archieparchie

 a Prešovské arcibiskupstvo

V praxi to pre našu farnosť Svidník-mesto znamená, že počas najbližších rokov sa bude postupne upravovať pôstny liturgický program, aby sme sa plne zladili s hore uvedenými záväznými nariadeniami. Uvedené nariadenia sa týkajú iba dní od pondelka do piatka, teda charakter soboty a nedele sa nezmení. Pre tento veľkopôstny čas sa liturgický program upravuje týmto spôsobom:

Prvý deň pôstu bude plne aliturgický – ráno pôstna utiereň a večer pôstna večiereň

Ranné sväté liturgie o 6:30 nebudú

Do liturgického programu sa budú vkladať pôstne modlitby – utiereň, večiereň, 6. hodinka či moleben, ktoré budú zaznačené v liturgickom programe daného týždňa

 duchovní otcovia

  **Radovan Kuzmiak, Dávid Šturák a Martin Grošík**